מיכל אמדורסקי

ריקוד

נולדה בשם מיכל נידרמן בתל אביב, ישראל. בצעירותה רקדה מיכל בלהקות מחול מודרני, וב-1990 כשהייתה בת 15 עברה לבודפשט שם למדה מחול קלאסי בבית האופרה של בודפשט, לאחר מכן חזרה לישראל והשתתפה כזמרת רקדנית בחתונות יחד עם להקת הפסגות.

משחק והנחיה

בשנת 1999 השתתפה בעונה השלישית של אופרת הסבון הישראלית "כסף קטלני" בתפקיד דמותה של ליליאן גולדין. שנה לאחר מכן התארחה בתוכנית "רק בישראל" כמורן.
בשנת 2004 השתתפה במחזמר "פיטר פן", בתפקיד דמותה של לילי הנמרה, בבימויו של ירון כפכפי.
בשנת 2005 השתתפה בתוכנית המציאות "החיים על פי Y" (ששינתה את שמה בעונה השנייה לסדרה "פעם בחיים"), במסגרתה גרה אצל משפחה ברמת הגולן, ביחד עם עדי נוימן ומורן גרוס. בנוסף החלה להשתתף כשופטת בתוכנית "נולד לרקוד", תפקיד אותו מילאה במשך שלוש עונות עד 2008.
בשנת 2006 הנחתה את התוכנית "האלופה-חדר הלבשה" בערוץ HOT בידור ישראלי, והתארחה באחד הפרקים של הטלנובלה "האלופה" בHOT3.
בשנת 2007 שיחקה בסרטו של מנחם גולן "ריקוד מסוכן" לצד זוהר ליבה ואליענה בקייר. בקיץ 2007 הגישה תוכנית ראיונות קצרה מחדר השינה שלה, עם מרואיינים מעולם הבידור, שנקראה "במיטה עם מיכל". התוכנית צולמה עבור אתר האינטרנט ynet ושודרה שם.
בשנת 2008 החלה לשמש שופטת בתוכנית הריקודים "לא נפסיק לרקוד" לצד נעמי פרלוב ועידו תדמור. ושנה לאחר מכן ב-2009 השתתפה גם בעונתה השנייה.
בשנים 2009–2010 שיחקה למשך 2 עונות בסדרת הנוער "תיכון השיר שלנו" בערוץ Yes Stars, בתפקיד מיכל המורה לריקוד. באותה שנה הנחתה את תוכנית האירוח "כל מה שרציתם לדעת", ששודרה בערוץ 24.
מינואר 2010 הגישה אמדורסקי בכל יום את התוכנית "יפה לך" בערוץ 24, לצד אורנה דץ ושרון חזיז. בנוסף, החל מיוני 2010 מגישות השלוש את התוכנית "שישי חם" בערוץ 2. מאוקטובר 2010 שבה להגיש את התוכנית "יפה לך" לצד אורנה דץ ואיגי וקסמן, שהחליפה את שרון חזיז. באותה שנה התארחה בסדרה "אחרי הצלצול" בערוץ דיסני.
בשנת 2011 שיחקה בתפקיד עצמה (תפקיד אורח) בסדרה הקומית של "שידורי קשת" "סברי מרנן", בתור חברתו של אדם (תום אבני).
בשנת 2012 אמדורסקי שיחקה בתפקיד הראשי במחזמר לילדים "הנסיכה והצפרדע - הסיפור האמיתי", בבימויו של אמיר פיי גוטמן. באותה שנה הצטרפה לעונה השביעית של התוכנית "רוקדים עם כוכבים" כשופטת, לצד אורי פסטר ואלי מזרחי.
בשנת 2013 שיחקה בתפקיד בת הים הקטנה במחזמר לילדים בשם זה, לפי סיפורו של הנס כריסטיאן אנדרסן. במרץ 2013 החל בערוץ הילדים שידורה של תוכנית המציאות "פרויקט הלהקה", שבה אמדורסקי ומוזיקאים שונים בוחנים ובוחרים כישרונות בתחומי השירה והריקוד, במטרה להקים להקה חדשה.
בשנת 2014 הנחתה את התוכנית "24 עד הבית" בערוץ 24 לצד אלירז שדה, הדר לוי, אמירה בוזגלו ועוד אחרים. שימשה כשופטת בשעשועון "דרבי הקריוקי" באותו ערוץ לצד עינת שרוף ואמירם טובים. והשתתפה בסרט הדוקומנטרי "אילוף הגוררת" של ריקי שלח לצד שחקניות וידועניות ישראליות רבות. באותה שנה השתתפה לצד בן זוגה ג'פרי ישי בתוכנית המציאות "זוג מנצח VIP", ובמהלך התוכנית הציע לה ישי נישואים.
בין שאר עיסוקיה, דגמנה לקמפיין לצבעי שיער של "אינדולה", ולרשת נעלי "מרקו".

מוזיקה

ב-1998 יצא אלבומה הראשון של אמדורסקי, "נוצצים", שהפיקו בעלה, אסף אמדורסקי, ונתי נתן, תקליטן מוערך בסצנת המועדונים. מהאלבום התפרסם בעיקר השיר "חייל שלי".
בשנת 2000 יצא אלבומה השני, "תן לה להזיע", בהפקתו המוזיקלית של נתי נתן. מתוכו זכה להשמעות רבות השיר "אין לי מה לומר".
ב-2001 אמדורסקי התחרתה בקדם אירוויזיון עם השיר "לונה" שכתבה ביחד עם נתי נתן, והגיעה למקום הרביעי.
בשנת 2004 הוציאה מיני-אלבום הנושא את שמה, שלא זכה להצלחה מסחרית.
ב-2005 חזרה לתחרות הקדם אירוויזיון עם השיר "בוא תרגיש אותי", שכתבה ביחד עם מיה סימנטוב, והגיעה למקום השמיני.
בשנת 2009 הוציאה אמדורסקי את אלבומה "אשתו של". הסינגל שקדם לאלבום, "רוק סתם" שכתבה עם ינאי רטפן, זכה להשמעות רבות בתחנות הרדיו. גם הסינגלים הבאים, "אוויר לנשימה" ו"בחורים כמוך", זכו להשמעות רבות.

ספורט וכושר

אמדורסקי היא הבעלים של פארק טרמפולינות ובעלת מוצר הנותן מענה לנשים בתחום הכושר.

חיים אישיים

בשנת 1998, הכירה את המוזיקאי אסף אמדורסקי, וכעבור שנה הם נישאו, ולשניים שתי בנות-נינה ומילה. בשנת 2008 השניים התגרשו.
באוגוסט 2013 התארסה אמדורסקי לבן זוגה, כדורגלן בני יהודה תל אביב לשעבר ג'פרי ישי, גרוש ואב לשלושה ילדים, ובמאי 2014 נישאו. לזוג נולדה בת במרץ 2015.